16 : 19 Великобритания : Ще гарантираме правата на унгарците и след Брекзит Великобритания ще продължи да бъде ангажирана със сигурността и отбраната на Централна Европа и след Брекзита и ще защитава правата на унгарците , работещи на нейна територия . Това заяви британският външен министър Борис Джонсън , който е на посещение в Будапеща , предаде Ройтерс . След среща с унгарския си колега Петер Сиярто Джонсън заяви , че очаква британците в Унгария също да получат добра сделка , но не уточни какво има предвид . Правата на британските граждани в ЕС и на европейските граждани във Великобритания са един от основните проблеми в преговорите за планираното оттегляне на страната от ЕС , припомня Ройтерс , цитирана от БТА . " Изключително важно е да подчертаем , че Великобритания ще остане ангажирана със сигурността и отбраната на нашите приятели в Централна Европа " , подчерта Джонсън на пресконференция . " От голямо значение е да защитим техните права ( на унгарците във Великобритания - бел . Ройтерс ) , да им дадем подкрепата , от която се нуждаят " , добави той . В сряда британското правителство заяви , че гражданите на ЕС , които пристигат във Великобритания след преходния период за Брекзита ще могат да кандидатстват за разрешение да останат в страната за неограничен период , но правата им ще зависят от британското , а не от европейското законодателство . Намаляването на имиграцията беше ключова причина за решението на британците да напуснат ЕС след големия приток на европейски граждани , особено от по - бедните източноевропейски страни . Също като Великобритания , унгарското правителство , което води ожесточена антиимиграционна кампания преди изборите през април , настоява националният суверенитет да бъде защитен в ЕС . Милиони граждани на Централна и Източна Европа работят във Великобритания . Лондон често е наричан " втория по големина унгарски град " след Будапеща , отбелязва Ройтерс .